Kolisi bedank Suid-Afrikaners vir 'beste week van sy lewe' | Maroela Media
Die Trofeetoer het Maandag in Kaapstad geëindig. (Foto: Henk Kruger/ANA)
Die Springbokkaptein Siya Kolisi het Maandag alle Suid-Afrikaners bedank wat die afgelope week in hul derduisende opgedaag het om die Springbokke met hul Rugbywêreldbeker-sege geluk te wens.
Die Springbokke het verlede Dinsdag uit Japan teruggekeer en die afgelope vyf dae Pretoria, Johannesburg, Soweto, Durban, Oos-Londen, Port Elizabeth en Kaapstad besoek as deel van hul Trofeetoer.
"Die afgelope week was waarskynlik een van die beste in my lewe en ek praat namens al my spanmaats en die bestuur as ek sê dat die ondersteuning wat ons gekry het niks anders as merkwaardig en ongelooflik was nie," het Kolisi gesê.
"Die viering in Tokio met pres. Cyril Ramaphosa, min. Nathi Mthethwa en prins Harry was baie spesiaal, maar niks kon ons voorberei op wat hier in Suid-Afrika sou wag nie.
"Ons het die Webb Ellis-beker vir gewone Suid-Afrikaners gewen en dit was fenomenaal om die trofee aan hulle te wys," het die Bokkaptein gesê.
Die wêreldkampioene het vanaf die Uniegebou in Pretoria deur Hatfield oor die Nelson Mandela-brug in Johannesburg, op in Vilakazistraat in Soweto, verby die stadsaal in Durban, deur Mdantsane, Zwide, New Brighton, Despatch en Uitenhage in die Oos-Kaap gereis om die Trofeetoer Maandag in Kaapstad af te sluit.
Bokondersteuners Maandag in Kaapstad. (Foto: Henk Kruger, ANA)
SA Rugby het om verskoning gevra vir roeteveranderings in Durban en Port Elizabeth wat beteken het dat sommige Springbokondersteuners nie die Trofeeparade gesien het nie.
"Vir die ondersteuners in Durban en Port Elizabeth wat ons op die roetes misgeloop het, ons is net so teleurgesteld soos elkeen, maar ongelukkig was die roeteveranderinge van die plaaslike owerhede onvermydelik," het Mark Alexander, SA Rugby-president, gesê.
"Dieselfde geld vir baie ander gebiede in Suid-Afrika wat ons nie op hierdie Trofeetoer kon bereik nie. Ons doel was om die maksimum aantal Suid-Afrikaners te bereik met inagneming van die beperking van tyd en ligging en dit was ongelukkig onmoontlik om die hele land te dek," het Alexander verduidelik.
SA Rugby beplan kleiner trofeebesoeke aan ander Suid-Afrikaanse provinsies. Daar is egter nog geen besonderhede rakende dié besoeke bekendgemaak nie.
Wonder of hulle weet daar is meer as 1 speler in die springbok span!!!!!!
Hulle maak nou nog 'n ophef van Pienaar en Smith maar nou ja ons weet hoekom jy so ongelukkig klink.
Dit raak belaglik, dit was net n rugby game, die land het baie meer probleme, en rugby gaan dit beslis nie oplos nie, die buiteland dink verseker ons is so gewoond aan verloor, dat as ons wen, dit in n nationale sirkus moet verander.
Wonder of die skares 'n refleksie is op die werkloosheidsyfer in SA? Indien nie, hoeveel man-ure is daar verlore?